Diari Oficial de la Generalitat Valenciana


Sumari del DOGV 3846, del 28-09-2000 (2000/7839)

ORDRE de 25 de setembre de 2000, de la Conselleria de Benestar Social, per la qual es convoquen ajudes d'equipament, reforma i construcció per a centres d'atenció a persones amb discapacitat.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3846

Data del DOGV
:   28-09-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/7839


Data del document
:   25-09-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * suport econòmic
    * discapacitat
    * equipament social
    * ajuda pública

ORDRE de 25 de setembre de 2000, de la Conselleria de Benestar Social, per la qual es convoquen ajudes d'equipament, reforma i construcció per a centres d'atenció a persones amb discapacitat. [2000/F7839]
  
La Llei 5/1997, de 25 de juny, de la Generalitat Valenciana, per la qual es regula el Sistema de Serveis Socials en l'àmbit de la Comunitat Valenciana, estableix les condicions que ha d'oferir tot centre de serveis socials a la Comunitat Valenciana. Aquestes exigències es plantegen tant per als centres de nova creació, com progressivament, per a als centres en funcionament, i exigeixen, a vegades, un determinat esforç econòmic de les seues entitats gestores, tenint en compte la seua finalitat no lucrativa.
  
L'objectiu fonamental d'aquesta convocatòria és col·laborar financerament en la dotació dels equipaments i instal·lacions dels centres d'atenció a discapacitats i, per tant, incrementar la qualitat de les prestacions de serveis socials al nivell d'infraestructures necessàries.
  
En aquesta ordre s'uneixen tant els aspectes ja regulats com els específics de l'exercici convocat, a fi d'articular les aspiracions socials amb les limitacions que, amb vista al reconeixement d'obligacions, puga assumir la Generalitat, d'acord amb les directrius que disposa la normativa pressupostària de la Generalitat Valenciana.
  
En virtut de tot això, i fent ús de les facultats que em confereix l'article 47.11 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana,
  
ORDENE
  
TÍTOL I
  
Ajudes i subvencions
  
Article 1. Àmbit
  
Es convoquen ajudes en l'exercici 2000 per a centres d'atenció a persones amb discapacitat gestionats per entitats locals o entitats privades sense ànim de lucre. D'acord amb el cost i durada de la inversió subvencionada, les ajudes regulades en aquesta convocatòria podran tenir caràcter de despesa plurianual.
  
Article 2. Objecte
  
Les ajudes que es convoquen són en concepte d'equipament, reforma i construcció. S'entendrà per obres de reforma aquelles que apareixen definides en l'article 123, apartats 3,4 i 5, de la Llei 13/1995, de 18 de maig, de Contractes de les Administracions Públiques.
  
Article 3. Requisits previs que hauran de complir els sol·licitants
  
Podran sol·licitar aquestes ajudes els titulars o representants de centres d'atenció a persones amb discapacitat que en el moment de la publicació d'aquesta ordre complisquen els requisits següents:
  
a) En cas de sol·licitar ajudes per a equipament: la corresponent resolució positiva d'autorització del centre en els termes establits en el Decret 40/1990, del Consell de la Generalitat Valenciana, o bé la sol·licitud de la citada autorització, abans de la publicació d'aquesta ordre, que continua en vigor en tot allò que no contradiga la Llei 5/1997, de 25 de juny, sempre que tinga presentada la documentació completa en aquesta data, sense que es trobe paralitzat l'expedient per causa imputable a la persona interessada.
  
b) En cas de sol·licitar les ajudes de reforma i construcció es necessita la presentació del corresponent projecte tècnic, que haurà de ser supervisat per l'Oficina Tècnica de la Conselleria de Benestar Social, llevat que ja disposen d'aquesta supervisió, i que l'obra dispose de la corresponent resolució d'acreditació, si és que aquesta va ser emesa amb anterioritat a l'entrada en vigor de la Llei 5/1997, de 25 de juny, per la qual es regula el Sistema de Serveis Socials de la Comunitat Valenciana.
  
Article 4. Obligacions de la persona sol·licitant
  
Tots les persones sol·licitants d'ajudes adquireixen per la concessió d'aquestes, a més de les obligacions inherents a l'autorització del centre, si és procedent, les obligacions següents:
  
1. Atendre els requeriments de l'òrgan competent en matèria de serveis socials, respecte dels nivells de prestació dels serveis, tot havent de mantenir-hi sempre una adequada qualitat.
  
2. Facilitar als òrgans competents, a requeriment d'aquests, tota la informació econòmica, fiscal, laboral, tècnica i de qualsevol tipus que els siga sol·licitada, d'acord amb la normativa vigent, i resulte necessària per a assegurar la bona finalitat de l'ajuda.
  
3. No minorar ni anul·lar la consignació que s'haja previst inicialment en el seu pressupost per a aquesta finalitat.
  
4. En el cas de concessió d'ajudes per a equipament, no variar la finalitat a què estiga destinat el centre en un període mínim de cinc anys.
  
5. En el cas de concessió d'ajudes per a reforma i construcció:
  
5.1. Que el centre no varie la seua destinació en un període mínim de 10 anys, des de l'acabament de les obres.
  
5.2. Assumir l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garanteix l'execució de l'obra i les variacions pressupostàries, si s'originen, en la seua execució. Aquesta aportació s'haurà d'acreditar en el termini de 30 dies següents a la notificació de la resolució, mitjançant un certificat de l'acord adoptat per l'òrgan competent de l'entitat pública o privada, cofinançadora, en què es compromet per a l'exercici vigent el crèdit necessari. En cas de despesa plurianual l'entitat titular haurà d'aportar l'aprovació d'aquesta despesa plurianual i la seua qualificació com a despesa obligatòria.
  
5.3. Començar les obres en el termini màxim de tres mesos comptadors a partir de la notificació de la concessió de l'ajuda i, dins d'aquest termini, s'haurà de presentar el contracte d'obra, així com el programa d'actuació conseqüència del contracte d'adjudicació, que garanteix l'execució de les obres en l'exercici o exercicis per als quals es concedeix la subvenció.
  
5.4. En el cas d'obres l'execució de les quals exigisca projecte tècnic, presentar aquest, juntament amb la sol·licitud. Si l'obra disposa ja de resolució d'acreditació, en haver estat emesa aquesta abans de l'entrada en vigor de la Llei 5/1997, no serà necessària la presentació del projecte tècnic.
  
6. Notificar a l'òrgan competent la percepció d'altres ajudes amb el mateix objecte atorgades per altres administracions o ens públics o privats. En aquesta cas, l'entitat sol·licitant sotmetrà l'expedient per al seu estudi per l'òrgan competent, que podrà disminuir la quantitat inicialment concedida en allò que passe del cost de l'activitat subvencionada.
  
7. Sotmetre's a les actuacions de control financer que corresponguen a la Intervenció General en relació amb la subvenció.
  
8. Acreditar, en cas que resulte exigible, abans del cobrament, que estan al corrent de les seues obligacions tributàries i davant la Seguretat Social en la forma prevista per l'Ordre de 30 de maig de 1996, de la Conselleria d'Economia i Hisenda, sobre justificació del compliment d'obligacions tributàries i davant la Seguretat Social pels beneficiaris de subvencions concedides a càrrec dels pressupostos de la Generalitat Valenciana (DOGV núm. 2.275, de 21.06.1996).
  
Article 5. Prioritats
  
En la concessió d'aquestes ajudes s'estableixen les prioritats següents, per ordre de major a menor importància:
  
1. Equipaments de centres l'obra dels quals ja estiga finalitzada quan es publique aquesta ordre, o es preveja el seu finançament en el tercer trimestre d'aquest exercici, i necessiten l'equipament per a la seua obertura.
  
2. Equipaments i reformes de centres en funcionament, per a l'adaptació al compliment de la normativa vigent.
  
3. Reformes, o construcció d'edificis que substituïsquen centres d'atenció a discapacitats especialitzats existents, que no complisquen les condicions per a la seua autorització, i la seua estructura i situació no aconsellen portar-hi a terme reformes.
  
Article 6. Quantificació
  
Dins de l'import global màxim de les ajudes, la seua quantificació es determinarà atenent a:
  
1. Les prioritats assenyalades en aquesta ordre.
  
2. L'adequació del projecte a les necessitats existents d'acord amb la demanda i a uns altres possibles recursos en la zona, així com el programa d'activitats previst.
  
3. Que els projectes presentats s'ajusten als principis bàsics en matèria d'atenció als serveis especialitzats d'atenció a persones amb discapacitat, sense perjudici de la necessària col·laboració amb unes altres entitats.
  
Article 7. Formalització
  
La concessió de les ajudes es decidirà a través de resolució administrativa o, excepcionalment, quan hi haja raons d'interés públic que així ho justifiquen, mitjançant conveni de col·laboració.
  
En la tramitació i concessió d'ajudes per mitjà dels convenis valdrà el que disposa el Decret 20/1993, de 8 de febrer, del Govern Valencià, pel qual es regula el registre de convenis i s'estableix el règim jurídic pressupostari dels convenis que subscriga la Generalitat Valenciana.
  
Article 8. Exclusions i denegacions
  
1. Estan expressament exclosos d'aquestes ajudes els conceptes següents:
  
1.1. Equipaments i obres de centres d'atenció a persones amb discapacitat ja subvencionats en exercicis anteriors.
  
1.2. Equipaments adquirits i obres acabades amb anterioritat a l'1 de gener de 2000.
  
1.3. Conceptes subvencionats per unes altres entitats en més del 80%.
  
1.4. Projectes que s'ajusten a programes propis d'uns altres organismes.
  
1.5. Conceptes que, per la seua naturalesa, puguen ser objecte d'atenció d'uns altres organismes públics, o no estiguen previstos en aquesta ordre.
  
2. Podrà ser motiu de denegació haver incorregut en els incompliments assenyalats en l'article 47.9 de la Llei d'Hisenda Pública respecte de les ajudes concedides en exercicis anteriors, sempre amb la tramitació prèvia de l'expedient oportú amb l'audiència a la persona interessada, que finalitze amb resolució en què es declaren, expressament, produïts aquests incompliments i no hagen transcorregut més de cinc anys des de la seua imposició.
  
TÍTOL II
  
Procediment
  
CAPÍTOL I
  
Iniciació del procediment
  
Article 9. Instància i documentació
  
A la sol·licitud, d'acord amb el model que figura en l'annex i que estarà disponible a l'oficina del PROP de Serveis Socials i a les direccions territorials de Benestar Social, firmada per la persona titular o representant de l'entitat de serveis socials, s'hi adjuntarà:
  
1. En les sol·licituds d'equipament:
  
1.1. Pressupost detallat de tres cases subministradores de l'equipament que es pretén adquirir.
  
1.2. En els casos assenyalats en la prioritat 1, si fa el cas, s'hi adjuntarà certificat d'acabament d'obres.
  
2. En les sol·licituds de reforma i construcció:
  
2.1. Certificat del secretari de l'entitat que les obres per a les quals es demana la subvenció no estaran finalitzades abans de l'1 de gener de 2000.
  
2.2. Certificat del secretari de l'entitat en què conste:
  
- Pressupost de contracta.
  
- Ajudes sol·licitades a uns altres organismes amb l'especificació d'aquests i la quantia atorgada en cas de concessió.
  
2.3. Programa d'actuació en la realització de les obres, durada prevista, amb descripció de terminis trimestrals i el desglossament pressupostari d'acord amb aquests.
  
2.4. En cas que les obres ja estiguen iniciades:
  
- Contracte d'obres.
  
- Programa d'actuació, conseqüència de l'adjudicació d'obres, amb una descripció minuciosa dels aspectes indicats en el paràgraf anterior, a més de la indicació de la data de començament d'obres, l'estat d'aquestes i la data prevista per al seu acabament.
  
2.5. En cas d'obres que necessiten projecte tècnic serà obligatòria la seua presentació, juntament amb la sol·licitud, per a possibilitar la necessària supervisió d'aquest amb caràcter previ a la concessió de la subvenció, llevat d'allò establit en l'article 4, apartat 5.4.
  
Article 10. Lloc de presentació
  
Les sol·licituds d'ajuda es presentaran, juntament amb la documentació requerida, a la Direcció Territorial de Benestar Social de la província on es trobe el centre per al qual se sol·licita la subvenció, sense perjudici d'allò disposat en l'article 38.4 de la Llei de Règim Jurídic de les Administracions Públiques i del Procediment Administratiu Comú.
  
Article 11. Termini de presentació
  
El termini de presentació de les sol·licituds serà de 30 dies naturals, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
CAPÍTOL II
  
Tramitació, resolució i recursos
  
Article 12. Instrucció
  
1. Una vegada rebudes les sol·licituds, les direccions territorials de Benestar Social verificaran que aquestes reuneixen els requisits per a poder ser tramitades.
  
2. Quan la sol·licitud no complisca els requisits assenyalats en l'article 70 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre siga exigible es notificarà i requerirà l'entitat interessada, amb indicació de la causa que impedisca la continuació del procediment, perquè en el termini de 10 dies repare la falta o aporte els documents preceptius, amb indicació que si no ho fa així, es considerarà que desisteix la seua petició, amb la prèvia resolució que haurà de ser dictada en els termes previstos en l'article 42.
  
3. L'òrgan competent per a la resolució de l'expedient, a la vista de la documentació que hi ha en cadascun d'aquests i de les obligacions que s'adquireixen per la concessió de l'ajuda, podrà obtenir els informes dels organismes i les entitats que crega convenient i realitzar les comprovacions que consideren sobre l'exactitud de tot això.
  
Article 13. Resolució
  
1. Es delega en el director general d'Integració Social de Discapacitats la resolució de les sol·licituds que es presenten a l'empara d'aquesta ordre.
  
2. El termini màxim per a tramitar i resoldre la sol·licituds serà de sis mesos comptadors des de la data del termini de presentació de sol·licituds prevista en aquesta ordre.
  
Si no recau resolució expressa en termini, s'entendrà desestimada la sol·licitud formulada per la persona interessada.
  
3. L'import de les subvencions concedides no podrà, aïlladament o en concurrència amb subvencions i ajudes d'altres ens públics o privats nacionals o internacionals, superar el cost de l'activitat a realitzar per l'entitat bancària.
  
4. Tota alteració de les condicions tingudes en compte per a la concessió de la subvenció, i , en tot cas, l'obtenció concurrent d'altres ajudes, podrà donar lloc a la modificació de la resolució de concessió.
  
Article 14. Recursos
  
Les resolucions expresses o presumptes, dictades pels òrgans competents de la Conselleria de Benestar Social, esgoten la via administrativa, i contra aquestes, d'acord amb allò disposat en el articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es podrà interposar, potestativament, un recurs de reposició davant el mateix òrgan que l'ha dictada, en el termini d'un mes comptador des de l'endemà de la seua notificació, o bé, directament, un recurs contenciós administratiu del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, d'acord amb el que dispose l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que en puguen interposar qualsevol altre que creguen oportú.
  
TÍTOL III
  
Del pagament i justificació de les subvencions
  
Article 15. Ajudes per a obres
  
El pagament i la justificació d'aquestes ajudes es realitzaran d'acord amb allò estipulat en l'article 47 bis 1.d) del Decret Legislatiu pel qual s'aprova el Text Refós de la Llei d'Hisenda Pública de la Generalitat Valenciana.
  
En la resolució o conveni per mitjà del qual s'atorgue la subvenció per a reforma o construcció es podrà avançar un 15% de l'import total anual de l'ajuda, que es farà efectiu una vegada presentada per l'entitat beneficiària la documentació següent:
  
1) Garantia suficient sempre que resulte exigible.
  
2) Certificat en què conste que s'assumeix l'aportació econòmica per la diferència entre el cost total de la inversió i l'import de l'ajuda.
  
3) El contracte d'obres i el programa d'actuació esmentats en l'article 4, apartat 5.3, d'aquesta ordre.
  
L'import avançat es descomptarà, proporcionalment i en la manera que es determine en la resolució de concessió o conveni, dels successius pagaments contra certificació.
  
No obstant això, estan exceptuades d'aquesta obligació de garantir aquests avançaments les corporacions locals. Igualment, estan exonerades del compliment d'aquesta obligació les entitats sense ànim de lucre, en les quals concórreguen les circumstàncies previstes en l'article 47 bis, apartat 3, lletra A del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny, del Consell.
  
L'aval ha de ser solidari pel que fa a l'obligat principal, amb la renúncia expressa al benefici d'excussió.
  
Article 16. Ajudes per a equipament
  
1. Els pagaments es realitzaran contra presentació de factures reglamentàries segons la normativa vigent, juntament amb les seues còpies. Aquestes còpies estaran acarades per un funcionari de la Direcció Territorial de Benestar Social i la factura original restarà en poder del beneficiari. Les corporacions locals podran substituir la citada documentació per un certificat expedit per l'interventor local en què conste les quantitats aplicades a l'objecte de la subvenció, amb el detall exprés dels diferents conceptes subvencionats, unitats i imports parcials. Aquestes quantitats s'han de trobar, si més no, en situació d'«obligacions reconegudes» i haurà de constar així en el certificat.
  
2. S'estableix com a termini màxim de justificació d'aquestes ajudes el 31 d'octubre de 2000.
  
Article 17. Ajudes per a obres de reforma i construcció
  
1. Els pagaments es realitzaran contra la certificació d'obra expedida per un tècnic competent d'acord amb les condicions de finançament establides, i de conformitat amb el projecte presentat. Aquests certificacions es presentaran per triplicat segons el model oficial que figura en l'annex i que estarà disponible a l'oficina del PROP de Serveis Socials i a la Direcció Territorial de Benestar Social, i hauran d'estar aprovades per l'òrgan competent per a la contractació de les obres subvencionades.
  
2. El pagament d'aquestes ajudes exigeix el compliment de les obligacions assenyalades en l'article 4 i, específicament, les contingudes en el punt 5: certificat del compromís d'assumir el cost, contractes d'obres i programa d'actuació. No es procedirà al pagament de l'ajuda si aquests tres documents no s'han presentat en el temps i en la forma, i podran ser causa de resolució de l'ajuda.
  
3. El termini de justificació d'aquestes ajudes és determinat pel programa d'actuació assenyalat en l'article 9, que obliga a l'entitat titular a justificar, d'acord amb els terminis d'execució de les obres previstes en aquest pla d'actuació. L'incompliment d'aquest requisit podrà donar lloc a la resolució de l'ajuda, quan el 15 de novembre de 2000 no haja justificat, com a mínim, el 75% de la quantia concedida per a l'exercici en curs.
  
Article 18. Comunicació del cobrament de la subvenció
  
Després del cobrament de cada termini de subvenció, les entitats hauran de trametre a la Direcció Territorial de Benestar Social corresponent i en el termini d'un mes des d'aquesta percepció, la comunicació escrita que l'ha rebuda, d'acord amb les normes següents:
  
- En cas de corporacions locals, carta de pagament amb expressió de la data, la quantia i el concepte, expedida pel depositari i intervinguda per l'interventor de fons, acreditativa de l'ingrés de la subvenció en les arques de la corporació.
  
- En el cas d'entitats sense finalitat de lucre, notificació del director del centre o representant de l'entitat, en la qual comunique la percepció de la subvenció i la data, la quantia i el concepte.
  
Article 19. Revisió. Desistiment sense efecte o minoració
  
Es podrà dictar una resolució de revisió, desistiment sense efecte o minoració i, en tot cas, de reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 47.9 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
La quantitat concedida en concepte de reforma i construcció es veurà reduïda, proporcionalment, d'acord amb la baixa en l'adjudicació de l'obra.
  
El procediment s'iniciarà d'ofici com a conseqüència de la iniciativa de l'òrgan competent, d'una ordre superior, de la petició raonada d'altres òrgans que tinguen atribuïdes o no facultats d'inspecció en la matèria, o de la formulació d'una denúncia.
  
En la tramitació del procediment es garantirà, en tot cas, el dret de la persona interessada a l'audiència.
  
El termini màxim per a resoldre serà de sis mesos des del moment en què va ser incoat l'expedient de revisió o minoració.
  
Les quantitats que s'han de reintegrar tindran la consideració d'ingrés de dret públic a l'efecte del procediment aplicable al seu cobrament.
  
Al procediment establit en aquest article li serà igualment d'aplicació la delegació prevista en l'article 13.
  
Article 20
  
Les ajudes que convoca aquesta ordre seran ateses a càrrec del programa pressupostari 55.22.23.1334.061.63.2.
  
- Línia de subvenció: 701/3106
  
- Denominació: «Ajudes per a projectes d'inversió»
  
- Consignació pressupostària: 756.413.304 PTA (692.659,56 euros)
  
Els crèdits consignats tenen caràcter màxim, i no es podran concedir subvencions una vegada esgotats aquests crèdits, circumstància que es farà publicar en el Diari Oficial de la Generalitat Valenciana. Si com a conseqüència de transferències de fons s'incrementen aquests crèdits, es farà constar aquest increment en la corresponent publicació en el Diari Oficial de la Generalitat Valenciana.
  
Disposicions addicionals
  
Primera
  
Els aspectes regulats en aquesta ordre s'aplicaran sense perjudici de totes aquelles normes que regeixen el règim jurídic de l'administració de la Generalitat i les seues entitats autònomes, especialment, en matèria pressupostària.
  
Segona
  
Les ajudes a les corporacions locals amb més de 20.000 habitants tenen caràcter subsidiari, ateses les competències que la Llei de Règim Local els atribueix en matèria de serveis socials. En la resta, es tindrà en compte la col·laboració prestada per les respectives diputacions provincials, d'acord amb allò previst en l'article 7.3 de la Llei 5/1997, de 25 de juny, de la Generalitat Valenciana, i l'article 36 de la Llei 7/1985, de 2 d'abril.
  
Disposicions finals
  
Primera
  
Quan per part de les entitats sol·licitants es faça publicitat a través de qualsevol mitjà de comunicació, dels centres subvencionats totalment o parcialment per les ajudes a què fa referència aquesta ordre, serà obligatori fer constar, explícitament, que es tracta d'un centre subvencionat per la Generalitat Valenciana.
  
Als locals dels centres subvencionats, s'hi haurà d'exposar en lloc visible la placa d'identificació i homologada, en què s'indique la seua condició de subvencionat per la Generalitat Valenciana, quan l'ajuda siga superior al 50% del cost.
  
Segona
  
Contra les bases d'aquesta convocatòria, s'hi podrà interposar potestativament recurs de reposició davant el mateix òrgan que l'ha dictada, en el termini d'un mes comptador des de l'endemà de la seua publicació, o bé directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la seua publicació, d'acord amb allò disposat en l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjudici que n'hi puguen interposar qualsevol altre que creguen oportú.
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 25 de setembre de 2000
  
El conseller de Benestar Social,